b'\n_START_ARTICLE_\n67P/T\xc5\xa1urjumov\xe2\x80\x93Gerasimenko\n_START_SECTION_\nRosetta-luotain\n_START_PARAGRAPH_\nEuroopan avaruusj\xc3\xa4rjest\xc3\xb6n 2. maaliskuuta 2004 laukaisema 67P/T\xc5\xa1urjumov\xe2\x80\x93Gerasimenkoa tutkimaan l\xc3\xa4hetetty Rosetta-luotain saavutti komeetan 6. elokuuta vuonna 2014 matkattuaan avaruudessa noin vuosikymmenen ja lennetty\xc3\xa4\xc3\xa4n matkallaan kolme kertaa Maan ja kerran Marsin ja asteroidien \xc5\xa0teins ja Lutetia ohi. Itse luotaimen kiert\xc3\xa4ess\xc3\xa4 komeetan j\xc3\xa4ist\xc3\xa4 ydint\xc3\xa4 Philae-laskeutuja tutki komeettaa sen pinnalta k\xc3\xa4sin. Kyseess\xc3\xa4 on t\xc3\xa4h\xc3\xa4n menness\xc3\xa4 tarkin koskaan tehty tutkimus komeetasta. Laskeutuminen komeetan pinnalle tapahtui 12.11.2014._NEWLINE_Laskeuduttuaan Philae pomppasi komeetan pinnalla ensin noin yhden kilometrin matkan yhden tunnin ja 50 minuutin aikana, sitten se pompahti viel\xc3\xa4 noin seitsem\xc3\xa4n minuutin ajaksi yl\xc3\xb6s komeetan pinnasta, kunnes laskeutui lopullisesti. T\xc3\xa4m\xc3\xa4 pomppiminen johtui siit\xc3\xa4, ett\xc3\xa4 laskeutujan komeetan pintaan kiinnitt\xc3\xa4v\xc3\xa4t harppuunat eiv\xc3\xa4t toimineet. Philaen ensimm\xc3\xa4inen kosketus komeetan kamaraan tapahtui suunnitellulla laskeutumisalueella, mutta se p\xc3\xa4\xc3\xa4tyi varjoisammalle alueelle. T\xc3\xa4st\xc3\xa4 huolimatta laskeutuja sai suoritettua suurimman osan mittauksistaan ja viel\xc3\xa4 l\xc3\xa4hetetty\xc3\xa4 kaikki mittaustuloksensa Maahan ennen kuin sen energia loppui 15. marraskuuta. Se saatetaan voida viel\xc3\xa4 voida k\xc3\xa4ynnist\xc3\xa4\xc3\xa4 uudelleen komeetan tullessa l\xc3\xa4hemm\xc3\xa4s Aurinkoa elokuussa 2015.'